Document ID: 31989D0187

Title and Content:
***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 6ης Μαρτίου 1989 για τον καθορισμό των εξουσιών και των όρων λειτουργίας των κοινοτικών εργαστηρίων αναφοράς που προβλέπει η οδηγία 86/469/ΕΟΚ σχετικά με την εξέταση των ζώων και του νωπού κρέατος για την παρουσία καταλοίπων (89/187/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 86/469/ΕΟΚ του Συμβουλίου της 16ης Σεπτεμβρίου 1986 σχετικά με την εξέταση των ζώων και του νωπού κρέατος για την παρουσία καταλοίπων (1), και ιδίως το άρθρο 8 παράγραφος 2, την πρόταση της Επιτροπής, Εκτιμώντας: ότι το άρθρο 8 παράγραφος 2 της προαναφερόμενης οδηγίας προβλέπει ότι το Συμβούλιο ορίζει τα κοινοτικά εργαστήρια αναφοράς στα οποία ανατίθεται ο συντονισμός των ελέγχων καταλοίπων και καθορίζει τις εξουσίες και τους όρους λειτουργίας τους· ότι επιβάλλεται να οριστούν από τώρα οι εν λόγω εξουσίες και όροι λειτουργίας προκειμένου να γνωρίζουν τα εργαστήρια, που θα οριστούν μεταγενέστερα, τα καθήκοντα που θα πρέπει να εκπληρώνουν και τις ελάχιστες απαιτήσεις που θα πρέπει να πληρούν, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα καθήκοντα των κοινοτικών εργαστηρίων αναφοράς είναι τα εξής: α) να συντονίζουν την εφαρμογή μιας καλής εργαστηριακής πρακτικής στα διάφορα εθνικά εργαστήρια αναφοράς, σύμφωνα με τις οδηγίες 87/18/ΕΟΚ (2) και 88/320/ΕΟΚ (3)· β) να παρέχουν στα εθνικά εργαστήρια αναφοράς πληροφορίες σχετικά με τις μεθόδους ανάλυσης και τις συγκριτικές δοκιμασιές που πρέπει να εκτελούν και να τους γνωστοποιούν τα αποτελέσματα αυτών των τελευταίων· γ) να παρέχουν στα εθνικά εργαστήρια αναφοράς, τα οποία υποβάλλουν σχετικό αίτημα, τεχνικές συμβουλές σχετικά με την ανάλυση των ουσιών για τις οποίες έχουν οριστεί ως κοινοτικά εργαστήρια αναφοράς· δ) να διανέμουν ανώνυμα δείγματα με καθορισμένη περιεκτικότητα καταλοίπων ή χωρίς κατάλοιπα, για τους σκοπούς των συγκριτικών δοκιμασιών που πρέπει να γίνονται στα εθνικά εργαστήρια αναφοράς· ε) να οργανώνουν συγκριτικές δοκιμασίες μεταξύ των διαφόρων εργαστηρίων αναφοράς κάθε φορά που εισάγονται νέες μέθοδοι αναφοράς από τις κοινοτικές ρυθμίσεις και σε συχνότητα που θα καθορίζεται στα συναπτόμενα μεταξύ της Επιτροπής και των εργαστηρίων αυτών συμφωνητικά· στ) να προωθούν και να συντονίζουν την έρευνα για νέες μεθόδους ανάλυσης και να ενημερώνουν τα εθνικά εργαστήρια αναφοράς σχετικά με τις εξελίξεις στον τομέα των μεθόδων και των υλικών ανάλυσης· ζ) να ανιχνεύουν και να προσδιορίζουν ποσοτικά τα κατάλοιπα στις περιπτώσεις που ένα αποτέλεσμα ανάλυσης δίνει λαβή σε αμφισβητήσεις μεταξύ κρατών μελών· η) να οργανώνουν εκπαιδευτικά και επιμορφωτικά σεμινάρια για τους εμπειρογνώμονες των εθνικών εργαστηρίων· θ) να παρέχουν τεχνική και επιστημονική συνδρομή στις υπηρεσίες της Επιτροπής, συμπεριλαμβανομένου και του κοινοτικού γραφείου αναφοράς· ι) να συντάσσουν και να διαβιβάζουν στην Επιτροπή ετήσια έκθεση σχετικά με τις δραστηριότητές τους· κ) να συνεργάζονται, στον τομέα των μεθόδων και των υλικών ανάλυσης, με τα εθνικά εργαστήρια αναφοράς που ορίζονται από τις τρίτες χώρες στα πλαίσια των σχεδίων που υποβάλλονται σύμφωνα με το άρθρο 7 παράγραφος 2 της οδηγίας 86/469/ΕΟΚ. Άρθρο 2 Τα κοινοτικά εργαστήρια αναφοράς, για να μπορούν να εκπληρώνουν τα καθήκοντα που αναφέρονται στο άρθρο 1, πρέπει να πληρούν τις ακόλουθες ελάχιστες απαιτήσεις: α) να διαθέτουν κατάλληλα ειδικευμένο προσωπικό με επαρκείς γνώσεις των τεχνικών που εφαρμόζονται για την ανάλυση των καταλοίπων για τα οποία έχουν οριστεί ως κοινοτικά εργαστήρια αναφοράς· β) να διαθέτουν τον εξοπλισμό και τις ουσίες που απαιτούνται για την πραγματοποίηση των αναλύσεων με τις οποίες είναι επιφορτισμένα· γ) να διαθέτουν την κατάλληλη διοικητική υποδομή· δ) να διαθέτουν τον κατάλληλο εξοπλισμό πληροφορικής για την εκτέλεση των στατιστικών εργασιών που προκύπτουν από την επεξεργασία των αποτελεσμάτων και να είναι σε θέση να γνωστοποιούν ταχέως αυτά τα δεδομένα και άλλες πληροφορίες στα εθνικά εργαστήρια αναφοράς και την Επιτροπή· ε) να εξασφαλίζουν την τήρηση από το προσωπικό τους του απορρήτου ορισμένων θεμάτων, αποτελεσμάτων ή ανακοινώσεων· στ) να διαθέτουν επαρκείς γνώσεις των διεθνών προτύπων και πρακτικών· ζ) να διαθέτουν ενημερωμένο κατάλογο των ουσιών αναφοράς που διαθέτει το κοινοτικό γραφείο αναφοράς καθώς και ενημερωμένο κατάλογο των παρασκευαστών και πωλητών των ουσιών αυτών. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 6 Μαρτίου 1989.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2442
2479
2914
1415
2711
2737

EuroVoc IDs (Expanded): 2442
2479
2914
1415
2711
2737

Dataset Source: meu

Split: train